“Maar net ‘n huisvrou…” | Tannie Frannie
“Maar net ‘n huisvrou…”
ʼn Kommentaar deur Perdebytjie dryf my om hier te skryf. Lewenslank het ek die toutrekkery tussen beroepsvrou en huisvrou gesien en telkens het die beroepsvrou gewen. Sy smaak die tevredenheid van selfverwesenliking en die aansien van ʼn salaris. Vandag wil ek probeer om ʼn lansie vir die huisvrou te breek, want ek sien hoe hulle hulself onderskat!
Liewe buurvrou wat self smiddae jou kinders by die skool kom oplaai het, dankie dat jy myne ook in jou kar gelaai het. Dankie vir die vervoer na en van musieklesse, toe jou seun en myne ʼn duet moes speel en die enigste beskikbare oefentyd tweeuur in die middag was. Middelkind sou kwalik per fiets met sy tuba by die les kon uitkom.
Dankie vir jou oop deur en verwelkomende glimlag smiddae, wanneer my dogter op hoërskool eensaam en verveeld was. Ja, sy het my vertel van die lekker skons en appelkooskonfyt…
Hoeveel broodjies het jy nie vir die snoepie gesmeer en verkoop nie!
Jy was ʼn wonderlike Voortrekker-offisier, soveel so, dat my liewe dogter Presidentsverkenner gemaak het – hoe trots was ek nie en hoe nederig dankbaar teenoor jou vir jare se dáárwees. Ek sien jou nou nog, omring deur tien woelige dogtertjies, besig om hulle sinvol besig te hou en lewensvaardighede te leer.
Daardie vreeslike tyd toe al drie ons kinders siek was en nóg ek, nóg hulle pa verlof kon neem, was jy vir my soos ʼn rots. Dankie dat jy elke dag oor die straat gedraf en kom kyk het hoe dit met hulle gaan, dankie vir jou gerusstellende oproepe om my te verseker hulle is oukei.
Jy, kosbare mevrou Huisvrou, is die sement wat ons samelewing in die voorstede aanmekaarhou. Jy is suurdeeg en sout vir die wêreld. Moet dit asseblief nooit ooit vergeet nie!
12 thoughts on ““Maar net ‘n huisvrou…””
Oktober 12, 2016 om 8:59 nm
Ek stem volmondig met jou saam. Die huisvroue wat afgesien van hul eie verpligtinge baie doen om ander “werkende vroue” te help. Groot bos rose net vir hulle. Hulle is uniek.
Oktober 12, 2016 om 9:52 nm
Oktober 13, 2016 om 5:59 vm
En jou keuse, liewe vrou wat verkies het om by die huis te bly en jou talente op jou kinders toe te pas, SAL eendag die rendement daarop kry. Wees verseker.
Oktober 13, 2016 om 9:43 vm
Ek moet erken, ek wou dood as ek gedink het ek moes ‘n huisvrou wees, maar noudat my oudste volgende jaar universiteit toe gaan beny ek RERIG die vrouens wat by die huis kan bly. Ek sou graag die tyd met my kinders wou hê.
Terloops, ek is amper vas oortuig dat huisvrouens baie keer harder werk as ek, hulle werk het nie kantoorure nie.
Oktober 13, 2016 om 5:29 nm
Ja duisend maal ja… elke verdien ‘n Nobelprys!
Oktober 13, 2016 om 8:50 nm
Dankie Frannie,jy het nou so mooi met my gepraat.Ek het al daardie dinge gedoen wat jou buurvrou gedoen het.Ek het net nooit goed genoeg gevoel nie,want ek het mos nie ‘n salaris verdien nie.Jy het weer my oë oopgemaak om my eie waarde te besef!
Oktober 14, 2016 om 2:50 vm
Ek en my skoonsussie het juis gisteraamd daaroor gepraat en toe steek ek hierdie selfde preek vir haar af. Ons huisvrouens ROCK!! 🙂
Oktober 14, 2016 om 3:31 vm
Ek se mos vir die mense wat vra wat doen ek dat ek die heel dag in my neus grou en AL my man se geld spandeer. Debateer nie eers mee oor hoe hard ons werk nie 😉 Ek weet net wat ek weet en basta met die res! Nogal heel op my senuwees want alhoewel ek ‘n voorstaander vir huisvrouens is; het ek so deeltydse werkie gekry; per ongeluk(darem van huis af). So let the juggeling begin!
Oktober 14, 2016 om 1:18 nm
Dis nog iets wat ek skoon vergeet het om te noem – daardie “werk van die huis af”. Sterkte daarmee, maar dit klink darem vir my asof jy jou huismense mooi geleer het dat jy ook ruimte nodig het!
Oktober 16, 2016 om 6:57 nm
Oktober 19, 2016 om 7:44 nm
Is dit beter om ‘n beroepsvrou te wees met geen tyd om al die mooi ekstra items wat twee salarisse koop te geniet nie, of om te verseker dat die kinders een ouer het wat altyd daar vir hulle is?
Oktober 20, 2016 om 7:37 vm
Presies! By my is daar geen twyfel oor watter opsie die beste is nie. Die moeilikheid is net dat die lewe nou so duur is dat albei ouers dikwels moet werk om net kop bo water te hou.